Dit gaan taai wees om dié Leeus te stuit | Maroela Media
Te midde van die onsekerheid wat Covid-19 teweegbring – die Springbokke se toets teen Georgië het onder meer in die slag gebly en 'n paar lede van hul eie trop het positief vir die virus getoets – was daar absoluut geen onsekerheid oor die Britse en Ierse Leeus se vertoning op die veld nie: Hulle is hier om rugbywedstryde te wen.
Warren Gatland se troepe het gister vir die tweede agtereenvolgende wedstryd meer as 50 punte teen 'n Suid-Afrikaanse span opgestapel toe hulle die Haaie met 54–7 ore aangesit het.
'n Mens kan nie eens met 'n geykte "haaitenk"-kwinkslag vorendag kom nie, want die wedstryd is in Johannesburg gespeel. Maar as daar iets is waaroor die Durbaniete vir 'n hele lang ruk nie eens sal glimlag nie, dan is dit 'n Van der Merwe-grappie.
Die Suid-Afrikaans gebore Duhan van der Merwe het gister die verdediging laat bontstaan en drie drieë gedruk om welverdiend as die speler van die wedstryd aangewys te word. Soos wat daar tereg gesê is: Dié Leeu was die beste Suid-Afrikaner op die veld.
"Lekker" – dít was Van der Merwe se presiese opmerking toe hy agterna oor sy span se vertoning gepols is.
"Ons het 'n vreemde paar dae agter die blad, maar ons het vanaand met 'n spesiale vertoning vorendag gekom. Dit voel asof ons al maande lank saam as 'n span speel," het Van der Merwe gesê.
Die span is net vóór afskoptyd nog verder ontwrig toe Covid-19-maatreëls beteken het dat verskeie sterre, onder wie Dan Biggar, Stuart Hogg en Gareth Davis, hulle aan die wedstryd moes onttrek.
Maar dit lyk inderdaad of die toergroep al baie meer as net drie wedstryde saamgespeel het. Hulle was uitstekend by die afbreekpunte en die tempo waarteen hulle rugby speel, maak dit 'n fees om die spel te volg.
As die toer nie deur Covid-19 ontspoor word nie, gaan die Leeus baie moeilik gestuit word.
Britse en Ierse Leeus: Drieë: Duhan van der Merwe (3), Josh Adams (3), Bundee Aki en Louis Rees-Zammit. Doelskoppe: Owen Farrell (3) en Finn Russell (4).
Haaie: Drie: James Venter. Doelskop: Curwin Bosch.
Die manne van Die Losgemaal het ook vóór die wedstryd met die Haai-legende Stefan Terblanche gesels.
Die kranige agterspeler het 19 drieë vir die Springbokke gedruk en is dus die perfekte kandidaat om oor Gatland se veuelkeuses te gesels.
Daarbenewens beteken sy magdom ervaring – hy het ook in 87 wedstryde vir die Ospreys uitgedraf en teen die Leeus-toerspan in 2009 kragte gemeet – dat 'n mens maar kan luister wanneer hy praat.
Dan kan ons bly wees dat Covid die Leeus gestuit het names ons, We dodged a bullet maybe.
Johann, nêrens vermeld jy dat beide die SA leeus en die Haaie 2 erg verswakte spanne op die veld gehad het nie. Indien die Springbok spelers daar was sou dit heeltemal 'n ander prentjie geskets het.
Goeie genugtig maar ons plaaslike rugby is vrot. Neem die Bokke weg en die gehalte is beroerd. Maar ek se dit al vir 'n lang tyd, die gehalte van ons plaaslike kompetisies is power. Geen diepte nie, swak.
Ek begin die spoke sien van die 1974-Leeus. Eish.
Wat is die punt van hierdie toerwedstryde as die Bokke nie vir hul provinsies kan speel nie? 50-punters dien geen doel nie. Ons plaaslike spanne sonder die Bokke is te swak om teen hierdie ouens te speel, dis vernederend.